Jonas Vingegaards forspring til Tadej Pogacar i klassementet skrumpede med fire sekunder på 17. etape, men det gode - og væsentligste - faktum er, at danskeren var i fuld kontrol under hele det store bjergslag i Pyrenæerne. - Det var selvfølgelig hårdt at følge med. Når vi kun sidder tre tilbage, er det ikke, fordi vi kommer nemt til det. Så selvfølgelig var det megahårdt, og man skal jo kæmpe for det, siger Jonas Vingegaard til TV 2 SPORT. Forspringet på 2 minutter og 22 sekunder blev til 2 minutter og 18 sekunder. Det lille tidstab skyldtes de bonussekunder, som Pogacar fik for at vinde etapen. Vingegaard sad lige i hjulet på sin slovenske rival, da de krydsede målstregen. - Selvfølgelig havde jeg håbet, at jeg kunne vinde den. Men jeg tror, at sådan en afslutning er lidt for eksplosiv for mig. Og så skulle det nok have været lidt hårdere - det er nemt at sidde og sige - men jeg synes ikke, at de (UAE-holdet, red.) på sidste stigning kørte lige så stærkt som på den næstsidste stigning, som var den hårdeste, synes jeg. Solidt forspring Pogacars eneste angrebsforsøg kom over toppen af etapens næstsidste stigning, Col de Val Louron-Azet, men danskeren var der med det samme, og det fik sloveneren til at droppe besværet. Herefter var der ikke flere accelerationer fra UAE-stjernen, der i stedet gik efter - og tog - etapesejren på Peyragudes. Jonas Vingegaard går dermed ind til løbets sidste bjergetape med et forspring på 2 minutter og 18 sekunder. Det havde han nok takket ja til, hvis han fik det tilbudt inden Tour-starten i København.

Opsummering:
Det blev til en andenplads på Tourens 17. etape. En etape, som en Jonas Vingegaard i fuld kontrol gerne ville have vundet.